Da Låndschoftsraum östlich vo da Ortschoft Liafaring untahoib vo da Friedhofsterassn hod bis zur Soizochreguliarung zum Üwaschwemmungsgebiet vo da Soizoch ghert, des in da Vagångenheit vo da Glan und 'm Müihboch (am Seitnorm vo da Glan) sowia vo a poar braadn Seitnorm vo da Soizoch durchflossn worn is. Des Aulånd is fischareiwirtschoftlich gnützt worn und hod daneem z. T. aa Brennhoiz gliefat. Teilweis is do aa extensiv gnütztes Woade- und Wiesnlånd gwesn. Erst im 15. bzw. 16. Joarhundat hom se in Liafaring d' erstn Gewerbetreimdn ågsiadlt (etwoa 1549 d' Papiarmüihn und 1675 d' Puivamüihn in Rott). D' meistn Haisa vom öidan Ortskern san erst im 18. Joarhundat entståndn. 1860 is Liafaring durch 'n Ausbau vo da Koasarin-Elisabeth-Westbåh vo da Gmoand Siaznhoam obgschnittn worn, zua der Liafaring noch 1849 kemma is.